
[bookmark: _Toc223011018]Innledning
For å planlegge helsetjenesten ut fra behovene fremover er det nyttig med en forståelse av omfanget av spesielt relevante pasientgrupper fremover i tid. I dette notatet vil vi presentere framskrivninger av fire målpopulasjoner som er spesielt relevante i nasjonal helse- og samhandlingsplan. Disse målpopulasjonene er operasjonalisert som personer over 80 år, personer med flere kroniske sykdommer, personer med diagnoser innen psykisk helse og/eller rus, og barn med varige og/eller sammensatte behov. 
Vi baserer disse framskrivningene på observerte andeler etter alder som er i de relevante målpopulasjonene i dag. Imidlertid kan andelen etter alder endre seg over tid. Eksempelvis kan forbedringer i behandling gi lavere andeler i målpopulasjonene, mens endringer i risikofaktorer kan gi høyere andeler fremover. Framskrivningene må derfor ikke tolkes som prognoser, men som et fremtidsbilde dersom andelene er som i dag, og kun demografisk sammensetning endres. 
I neste kapittel beskriver vi metodisk tilnærming og hvilke datakilder som er brukt. I kapittel 3 beskriver vi forutsetningene som ligger til grunn. Kapittel 4 presenterer framskrivningene, og kapittel 5 oppsummerer og diskuterer mulige svakheter i antagelsene. 
Metode
Definisjon av målpopulasjonene
For å operasjonalisere gruppene i Nasjonal helse- og samhandlingsplan har vi basert oss på Helsedirektoratet (2022) med enkelte modifikasjoner. Tabell 1 beskriver hvilke datakilder vi har tatt i bruk for å operasjonalisere målpopulasjonene, mens Tabell A1 til A3 i Vedlegg beskriver hvilke diagnoser som er inkludert i de ulike målpopulasjonene. 
Tabell 1: Kilder brukt for operasjonalisering av målpopulasjonene
	Målpopulasjon  
	Datakilder

	Personer 80 år og eldre
	Folkeregisteret

	Personer med flere kroniske sykdommer (19-79 år)1
	NPR, KUHR

	Personer med diagnoser innen psykisk helse og/eller rus (19-79 år)1
	NPR

	Barn og ungdom med varige og/eller sammensatte behov (2-18 år)
	NPR og KPR-KTT


1Personer kan tilhøre flere av gruppene. De er derfor ikke gjensidig utelukkende.
Målpopulasjonene er avgrenset ut fra tidligere helsetjenestebruk og alder. Gruppen eldre over 80 år er basert kun på alder, og framskrivningene av disse følger direkte fra befolkningsframskrivningene. 
Personer med flere kroniske sykdommer er identifisert ut fra diagnoser registrert i primær- og spesialisthelsetjenesten de to foregående årene. For å bli inkludert i denne kategorien må personen ha minst tre diagnoser fra diagnosegruppene vist i tabell A1. En diagnose regnes som registrert ved minst én kontakt i spesialisthelsetjenesten med aktuell diagnose (NPR), eller minst to kontakter i primærhelsetjenesten (KUHR). Inkluderte diagnoser framgår i Vedlegg. Personer med diagnoser innen psykisk helse- og rus er identifisert ut fra diagnoser registrert i spesialisthelsetjenesten (NPR), se tabell A2 i vedlegg. En person kan være registrert i både målpopulasjonen med flere kroniske sykdommer og målpopulasjonen med diagnoser innen psykisk helse og/eller rus på samme tid. 
Barn og ungdom med varige og/eller sammensatte behov er definert ut fra enten en diagnosekode i NPR (se tabell A3), minst 20 polikliniske kontakter i BUP/PHV, innlagt i BUP/PHV eller følgende tjeneste i KPR-KTT: praktisk bistand, dagaktivitetstilbud, avlastning, omsorgsstønad, helsetjenester i hjemmet, tidsbegrenset opphold eller langtidsopphold i institusjon, i en av de to foregående årene.
Andelene per alder er beregnet blant alle personer som er bosatt i Norge i 2025. Ikke alle som er bosatt i Norge i 2025 har observert helsetjenestebruk de to foregående årene. Det innebærer en risiko for at vi underestimerer andelen noe. Videre inkluderer dataene våre ikke avtalespesialister, som også innebærer at vi underestimerer omfanget av målpopulasjonene noe. 
Befolkningsframskrivningene
SSB publiserer befolkningsframskrivinger annethvert år. Vi tar utgangspunkt i mellomalternativet fra framskrivningene fra 2026 (SSB, 2026). Framskrivningene fra SSB viser en betydelig vekst i befolkningen, i stor grad drevet av de eldste aldersgruppene. Det er stor usikkerhet i hvordan den faktiske utviklingen i befolkningen kommer til å se ut, men det er mindre usikkerhet knyttet til aldringen av de store årskullene.
Framskrivninger av målpopulasjonene
For å framskrive hvor mange som vil være i de ulike målpopulasjonene basert på dagens andeler multipliserer vi andelen i hver ettårige alders og kjønnsgruppe med antall personer i den framskrevne alders- og kjønnsgruppen. Dette gjør vi for hvert enkelt år fremover frem til 2050.
Forutsetninger
Dette delkapittelet beskriver forutsetningene som ligger til grunn i framskrivningen. Forutsetningene er helt sentrale i resultatene som beskrives, og forutsetninger om hvordan både folkemengden og andelen i hver gruppe etter alder vil utvikle seg er svært usikre. Nettopp derfor er det nyttig å vise hvilke forutsetninger framskrivningen bygger på. 
Figur 1 viser befolkningsframskrivningene fra SSB etter alder. Det er særlig i aldersgruppen over 80 år vi venter en betydelig vekst fremover. Også i aldersgruppen 60-79 ventes det en økning, samt i 40-59 år, basert på SSBs mellomalternativ. Aldersgruppen 20-39 år ventes å bli redusert noe, mens antall barn er framskrevet å bli noe redusert. 
[image: ]
Figur 1: Befolkningsframskrivninger etter alder
Figur 2 viser andelen i hver av de relevante målpopulasjonene etter alder og kjønn. Andelen med tre eller flere kroniske tilstander øker eksponentielt med alder. Frem til 40 år er det svært få i disse målpopulasjonene, mens det øker for hvert eneste år og særlig kraftig økning mot slutten av perioden. 
For personer med tilstander innen rus og psykiatri er situasjonen annerledes. I denne gruppen er andelen særlig høy blant de som er tidlig i 20-årene, og særlig for kvinner. Den avtar relativt raskt for kvinner, og noe saktere for menn til om lag 50 års alder. Fra 50 år følger menn og kvinner et relativt likt mønster, med stabil nedgang. Ved 80 år er det svært lav andel som er registrert i denne gruppen. 
Barn og ungdom med varige og/eller sammensatte helsetjenestebehov avtar noe fra 2 års alder både for gutter og jenter, men avtar noe raskere for jenter. Fra ti års alder øker andelene noe, og øker raskere for jenter enn for gutter. Ved 19 års alder er andelene forholdsvis like for begge kjønn.

Figur 2: Andel personer per aldersgruppe som er definert i målpopulasjonen i 2025. Andeler beregnet fra registerdata. Blå strek betegner menn, rød strek betegner kvinner. 
Resultater
Figur 3 viser antall personer over 80 år fremover. Det framskrives en betydelig vekst i denne aldersgruppen. Det er store årskull som er i ferd med å bli eldre, og levealderen er noe økende. Dette bidrar til at til sammen framskrives denne gruppen til å dobles fra i dag til 2050. 

Figur 3: Framskrevet antall personer over 80 år. 
Figur 4 viser framskrevet antall personer med tre eller flere kroniske tilstander mellom 19 og 79 år. Det ventes en vekst i denne gruppen. Det skyldes at det langt høyere andel i denne gruppen i de høyeste alderskohortene, som i motsetning til de yngre årskullene ventes å øke noe fremover. Imidlertid er det en begrenset vekst, fra i underkant av 170 000 i dag, til nær 200 000 i 2050. 
[image: ]
Figur 4: Framskrevet antall personer med tre eller flere kroniske tilstander mellom 19 og 79 år
Antall personer med tilstander innen rus og psykiatri vil ifølge denne framskrivningen øke noe frem til etter 2035, og deretter avta, se Figur 5. Dette skyldes at vi finner den høyeste andelen med relevante diagnoser i de yngste aldersgruppene, og de yngste aldersklassene ventes å bli redusert i betydelig grad. Imidlertid vil de andre aldersklassene øke, og det er en betydelig andel med slike tilstander også i aldersgruppen mellom 40 og 59 år, slik at utvekslingen bidrar til dette mønsteret. 

Figur 5: Framskrevet antall personer mellom 19 og 79 år med tilstander innen rus og psykiatri
Figur 6 viser framskrivninger av antall barn med varige og/eller sammensatte helsetjenestebehov. Det framskrives å avta fram til etter 2035. Etter 2035 framskrives det en svak økning, som er relatert til at fruktbarheten antas å være noe høyere framover enn den er i dag. 
[image: ]

Figur 6: Framskrevet antall barn med varige og/eller sammensatte helsetjenestebehov

Figur 7 viser framskrivinger av utviklingen samlet. I denne figuren ser vi tydelig at det er i all hovedsak vekst i gruppen over 80 år som vil øke fremover dersom ikke andelen i de andre gruppene per alder endres betydelig. 
[image: ]
Figur 7: Framskrivninger av gruppene samlet
Det kan være nyttig å se veksten i de ulike gruppene samlet. I Figur 8 er 2026 indeksert til 100, og figuren viser utviklingen relativt til startåret hvert år, altså prosentvis vekst. Framskrivningen viser hvordan gruppen som inkluderer personer 80 år og eldre mer enn fordobles, mens gruppen med tre eller flere kroniske lidelser øker med lag 20% i løpet av de 24 årene frem til 2050. 
[image: ]
Figur 8. Framskrivninger av utvikling. Alle gruppene er indeksert til 100 i 2026. 
avsluttende kommentarer
Framskrivningene viser en nær dobling av personer over 80 år, og også en tydelig vekst i antall personer med tre eller flere kroniske lidelser. Antall personer med tilstander innen rus og psykiatri framskrives å være relativt stabilt, med en avtagende tendens mot slutten av framskrivningsperioden. For antall barn og ungdom med varige og/eller sammensatte helsetjenestebehov viser framskrivningene en nedgang først i perioden, før et noe økende fruktbarhetstall bidrar til en svak økning mot slutten av framskrivningsperioden slik at nivået i 2050 framskrives å være om lag som i dag. 
I denne framskrivningen holdes andelene i hver gruppe per alder konstante. Dette må altså tolkes en ren demografisk framskrivning, ikke en prognose. Forekomsten av f.eks. tilstander innen rus og psykiatri i den yngre delen av befolkningen har endret seg betydelig de siste tiårene, særlig for kvinner. Hvis denne utviklingen fortsetter er det en risiko for at framskrivningen underestimerer omfanget av denne gruppen. Tilsvarende kan medisinske fremskritt redusere andelen med kroniske sykdommer, eller diagnostisk praksis kan endre seg og øke andelen som er diagnostisert med en tilstand.
Andelene er beregnet ut fra observert helsetjenestebruk. Det er ikke nødvendigvis det samme som helsetjenestebehov eller underliggende tilstander. Særlig innen psykisk helse og rus er underdiagnostisering en bekymring. Videre innebærer det at antall diagnoser er begrenset av kapasiteten i helsetjenesten. 
Avtalespesialister er ikke inkludert i datagrunnlaget, noe som har særlig betydning for målpopulasjonen innen psykisk helse og rus, der avtalespesialister utgjør en betydelig del av behandlingskapasiteten. Dette kan medføre en underestimering av målpopulasjonen for psykisk helse/rus spesielt, men dette kan også være relevant for de andre gruppene.
Til tross for disse svakhetene kan en framskrivning være nyttig. Noen demografiske utviklingstrekk, som en større eldre befolkning, er det solid bakgrunn for å anta. Det er derfor grunn til å tro at framskrivningene av antall personer over 80 år og antall personer med flere kroniske tilstander peker på realistiske utviklingstrekk. Framskrivningene av antall personer med tilstander innen psykiatri og rus og barn og unge med varige og/eller sammensatte behov bygger på kanskje mer usikre forutsetninger. Likevel er det en pågående utvikling som bidrar til at de sentrale aldersgruppene i disse målpopulasjonene ventes å bli mindre fremover, som også vil påvirke omfanget på målpopulasjonene. 
Vedlegg
Tabell A1. Diagnosekoder brukt for å operasjonalisere kroniske sykdommer
	Sykdomstype
	ICD-10
	ICPC-2

	Kreft
	C00 -C97, D00-D09
	A79, B72-B74, D74-D78, F74, H75, K72, L71, N74, R84-R85, R92, S77, S79, T71, T73, U75-U77, U79, W72, X75-X77, X81, Y77-Y79

	Sykdommer i blod og bloddannende organer 
	D50-D77
	B78-B84

	Immunsykdommer	
	D80-D89, B20-B24
	B90, B99

	Forstyrrelser i skjoldbruskkjertel
	E00-E07
	T70, T80-T81, T85-T86

	Diabetes 
	E10-E14
	T89-T90

	Endokrine og metabolske sykdommer 
	E15-E16, E20-E35, E70-E77, E79-E90
	T10, T87, T99 

	Fedme 
	E66
	T82

	Hyperlipidemi
	E78
	T93

	Cystisk fibrose 
	E84
	-

	Demens
	F00-F03, G30-G32
	P70

	Nevromuskulær sykdom og sykdommer med lammelser (slått sammen)
	G10-G14, G20-G26, G35, G40-G41, G70- G73, G80-G83
	N08, N70, N86-N88, N99

	Sykdommer i øyet (ekskl øyelokk) 
	H10-H59
	F01, F05, F14, F28, F70-F71, F73, F75, F82-F85, F91-F95, F99



	Hypertensjon 
	I10-I15
	K86-K87

	Iskemiske hjertesykdommer 
	I20-I25
	K74-K76

	Hjertearytmi 
	I44-I49
	K78-K80, K84

	Kongestiv hjertesvikt 
	I50
	K77

	Hjertekarsykdommer 
	I60-I64, G45
	K89-K90

	Kroniske sykdommer i nedre luftveier
	J40-J47
	R79, R95-R96

	Inflammatorisk tarmsykdom 
	K50-K52
	D94

	Irritabelt tarm-syndrom 
	K58
	D93

	Sykdommer i lever og galleblære 
	K70-K77, K80-K87
	D97-D98

	Inflammatoriske leddlidelser og systemiske bindevevssykdommer
	M05-M14, M30-M36
	L88, L91, L99, T92

	Osteoporose 
	M80-M85
	L95

	Kronisk nyresykdom
	N18
	U891, U99

	Benign prostataobstruksjon 
	N40
	Y85

	Åpen sår, hud
	T01, S01, S11, S21, S31, S41, S51, S61, S71, S81, S91
	S18

	Kunstig åpning (ettersyn og status) 
	Z43, Z93
	-

	Amputasjonsstatus 
	Z89
	-

	Transplantasjon 
	Z940-Z944, Z948
	-





Tabell A2: Inkluderte diagnosekoder innen psykisk helse og rus
	Diagnosekoder
	Diagnosegruppe

	F10-F19
	Psykiske lidelser og atferdsforstyrrelser som skyldes bruk av psykoaktive stoffer

	F20-F29
	Schizofreni, schizotyp lidelse og paranoide lidelser

	F30-F39
	Affektive (stemnings-) lidelser

	F40-F48
	Nevrotiske, belastningsrelaterte og somatoforme lidelser

	F50-F59
	Atferdssyndromer forbundet med fysiologiske forstyrrelser og fysiske faktorer

	F60-F69
	Personlighets- og atferdsforstyrrelser hos voksne

	F90-F98
	Atferdsforstyrrelser og følelsesmessige forstyrrelser som vanligvis oppstår i barne- og ungdomsalder




Tabell A3. Diagnoser inkludert i vår definisjon av barn og unge med langvarige og/eller omfattende behov for helse- og omsorgstjenester
	Diagnoseområde
	ICD-10-koder

	Medfødte syndromer og misdannelser
	Q00–Q07, Q85.0, Q85.1, Q86.0, Q90–Q99

	Nevrologiske sykdommer, CP, muskelsykdommer, demyeliniserende sykdommer
	G11–G12, G30–G32, G40, G70–G73, G80–G83, G93

	Kreft
	C00–C99, D00–D48

	Revmatologiske sykdommer
	M05–M09

	Inflammatorisk tarmsykdom
	K50–K52

	Organtransplantasjon
	Z94

	Primær immunsvikt
	D80–D84

	Kronisk lever- eller nyresykdom
	K72–K76, N00–N08, N10–N19

	Kronisk luftveissykdom inkl. astma
	Q30–Q34, J44–J47, E84

	Diabetes
	E10–E14

	Kronisk hjertesykdom
	Q20–Q28, I30–I52

	Metabolske sykdommer
	E00–E07, E70–E90

	Fedme
	E66

	Hjerneinfarkt
	I60–I69

	Hodeskade
	S06, T90

	Psykisk utviklingshemming
	F70–F79

